แม่ฮ่องสอนโวยอุทยานฯ ชุบมือเปิบยึดอีโคทัวร์ชุมชน
ศูนย์ข่าวภาคเหนือ-20 เม.ย.48ชาวบ้านแม่ฮ่องสอนโวยอุทยานฯน้ำตกแม่สุรินทร์ชุบมือเปิบ แอบเสนอแผนพัฒนาท่องเที่ยวให้จังหวัดอนุมัติงบ 3 ล้านบาท ก่อนเข้าควบคุมการจัดการท่องเที่ยวทับพื้นที่ท่องเที่ยวเชิงอนุรักษ์ธรรมชาติและวัฒนธรรม นายหิรัญ ศิริปัญญา หัวหน้าเขตอุทยานแห่งชาติน้ำตกแม่สุรินทร์ กล่าวว่า พื้นที่ดังกล่าว อยู่ในเขตพื้นที่ระหว่างเขตอุทยานแห่งชาติน้ำตกแม่สุรินทร์กับเขตป่าสงวนแห่งชาติแม่ปายฝั่งขวา ซึ่งทางอุทยานแห่งชาติน้ำตกแม่สุรินทร์ได้จัดทำแผนพัฒนาการท่องเที่ยว เสนอไปยัง จ.แม่ฮ่องสอน และเมื่อวันที่ 23 มี.ค.ที่ผ่านมา ทางจังหวัดได้อนุมัติงบประมาณ จำนวน 3 ล้านบาท ให้อุทยานฯ เร่งดำเนินการพัฒนาแหล่งท่องเที่ยวในเขตพื้นที่หมู่บ้านห้วยฮี้ ตั้งแต่เดือนเมษายน และให้แล้วเสร็จภายในเดือนกันยายนนี้ โดยทางอุทยานฯ มีแผนให้มีการปรับพื้นที่จุดกางเต็นท์ ก่อสร้างอาคารศูนย์บริการนักท่องเที่ยว ห้องน้ำ ระบบประปาภูเขา จัดทำป้าย และจุดชมวิวในเขตพื้นที่ดังกล่าว ในขณะที่ นายอาสี ฉีโย อดีตประธานกลุ่มท่องเที่ยวบ้านห้วยฮี้ กล่าวว่า แผนพัฒนาท่องเที่ยวที่ทางอุทยานฯ ที่จังหวัดอนุมัติงบให้จำนวน 3 ล้านบาท นั้น ชาวบ้านไม่รู้เลยว่านำไปทำอะไรบ้าง ทั้งที่พื้นที่ตรงนี้ ชาวบ้านได้ร่วมกันดูแลรักษากันมาโดยตลอด แต่ไม่ได้มีส่วนรับรู้ใดๆ เลย ทางด้าน นายอานี กวางทู สมาชิกองค์การบริหารส่วนจังหวัด(ส.จ.) อ.เมือง จ.แม่ฮ่องสอน และเป็นคนในพื้นที่หมู่บ้านห้วยฮี้ ที่ทางอุทยานฯ จะเข้าไปพัฒนาการท่องเที่ยว ได้ออกมาคัดค้าน ไม่เห็นด้วยกับแผนพัฒนาท่องเที่ยวของอุทยานฯ เพราะจะกระทบต่อการท่องเที่ยวเชิงนิเวศและวัฒนธรรม ที่ชาวบ้านได้ทำกันมานานแล้ว อีกทั้งการดำเนินงานของรัฐ ไม่ได้ให้ชุมชนเข้าไปมีส่วนร่วมแต่อย่างใด นางไพรศาล สุริยะมณฑล เจ้าหน้าที่ประสานงานภาคสนามการท่องเที่ยวโดยชุมชน โครงการฟื้นฟูชีวิตและวัฒนธรรม จ.แม่ฮ่องสอน เปิดเผยว่า จริงๆ แล้ว ชาวบ้านในเขตพื้นที่ ต.ห้วยปูลิง ได้ร่วมกันจัดการท่องเที่ยวเชิงนิเวศนี้มาตั้งแต่ ปี 2540 ซึ่งเป็นการจัดการท่องเที่ยวโดยได้คำนึงถึงศักยภาพของแต่ละพื้นที่ ในเรื่องวิถีชีวิต วัฒนธรรม ภูมิปัญญาพื้นบ้าน เพื่อให้เป็นเครื่องมือในการอนุรักษ์ฟื้นฟูทรัพยากรธรรมชาติ รวมทั้งเพื่อเป็นการเพิ่มพูนรายได้และนำรายได้ที่ได้มาพัฒนาชุมชนให้ยั่งยืน ที่ผ่านมา จากสถิติของการจัดการท่องเที่ยวเชิงนิเวศโดยชุมชน เฉพาะหมู่บ้านห้วยฮี้ ตั้งแต่ปี 2540-2547 มีนักท่องเที่ยวทั้งหมดจำนวน 2000 คน และสามารถสร้างรายได้เข้าชุมชนได้ประมาณ 500000 บาท ซึ่งได้จากการจัดการท่องเที่ยวเชิงนิเวศ คือ ระบบโฮมสเตย์ ไกด์นำทาง เพื่อให้ความรู้ในเรื่องการอนุรักษ์ป่าและพืชสมุนไพร รวมทั้งจัดกิจกรรมการเพาะพันธุ์กล้วยไม้แล้วนำกลับคืนสู่ป่าเพื่อเป็นการรักษาสมดุลธรรมชาติอีกทางหนึ่ง นอกจากนั้น ยังมีการขายสินค้าหัตถกรรม ซึ่งรายได้ทั้งหมดได้จัดสรรแบ่งให้สมาชิกในกลุ่ม เป็นกองกลางให้หมู่บ้าน นอกจากนั้น ยังจัดเก็บเป็นภาษีรายได้เข้าองค์กรบริหารส่วนตำบลห้วยปูลิงอีกด้วย นางไพรศาล กล่าว นอกจากนี้ หลังจากที่ทางอุทยานฯ จะเข้ามาจัดการท่องเที่ยว โดยชุมชนไม่ได้มีส่วนร่วม ทำให้ทุกคนหวั่นเกรงกันว่า จะกระทบต่อระบบนิเวศซึ่งชุมชนได้ร่วมกันรักษากันมานาน โดยเฉพาะพื้นที่ชุมชนห้วยฮี้ถูกทำลาย และถือว่าเป็นด่านแรกของ ต.ห้วยปูลิง หากปล่อยให้นักท่องเที่ยวเข้าไปโดยจำกัดจำนวน และเข้าไปได้ตลอดปี จะทำให้บ.ห้วยปูเลย และบ.วัดจันทร์ ซึ่งเป็นพื้นที่อยู่ติดกันถูกทำลายตามไปด้วย ล่าสุด รายงานแจ้งว่า ทางจังหวัดได้สั่งการให้เขตอุทยานแห่งชาติน้ำตกแม่สุรินทร์ ตั้งคณะ ทำงานเพื่อพัฒนาการท่องเที่ยวในเขตพื้นที่ดังกล่าว โดยมีนายอำเภอเมือง โยธาธิการและผังเมืองจังหวัด กำนันผู้ใหญ่บ้าน และองค์การบริหารส่วนตำบลห้วยปูลิง เพื่อหารือ หาข้อสรุปแผนงานตามที่ทางอุทยานฯ ได้ตั้งขึ้นมาให้รับทราบ ก่อนเสนอไปยังจังหวัดอีกครั้งหนึ่ง 
ศูนย์ข่าวภาคเหนือ-20 เม.ย.48 ชาวบ้านแม่ฮ่องสอนโวยอุทยานฯน้ำตกแม่สุรินทร์ชุบมือเปิบ แอบเสนอแผนพัฒนาท่องเที่ยวให้จังหวัดอนุมัติงบ 3 ล้านบาท